pythainlp/thaigov-v2-corpus-22032023 huggingface dataset:
วันศุกร์ที่ 28 ตุลาคม 2565
องคมนตรี ติดตามการพัฒนางาน รพ.เทพรัตนเวชชานุกูล เฉลิมพระเกียรติ ๖๐ พรรษา จังหวัดเชียงใหม่
องคมนตรี ติดตามความก้าวหน้าการพัฒนางานของโรงพยาบาลเทพรัตนเวชชานุกูล เฉลิมพระเกียรติ ๖๐ พรรษา จังหวัดเชียงใหม่ พัฒนาระบบการส่งต่อด้วย Sky Doctor และใช้เทคโนโลยีให้คำปรึกษาทางไกล ตรวจรักษาโรคผิวหนังและสุขภาพจิต ช่วยลดเวลา ลดค่าใช้จ่ายในการเดินทาง
องคมนตรี ติดตามความก้าวหน้าการพัฒนางานของโรงพยาบาลเทพรัตนเวชชานุกูล เฉลิมพระเกียรติ ๖๐ พรรษา จังหวัดเชียงใหม่ พัฒนาระบบการส่งต่อด้วย Sky Doctor และใช้เทคโนโลยีให้คำปรึกษาทางไกล ตรวจรักษาโรคผิวหนังและสุขภาพจิต ช่วยลดเวลา ลดค่าใช้จ่ายในการเดินทางให้กับประชาชน
วันนี้ (28 ตุลาคม 2565) ที่โรงพยาบาลเทพรัตนเวชชานุกูล เฉลิมพระเกียรติ ๖๐ พรรษา จังหวัดเชียงใหม่ ศาสตราจารย์เกียรติคุณ นายแพทย์เกษม วัฒนชัย องคมนตรี รองประธานกรรมการมูลนิธิเทพรัตนเวชชานุกูล พร้อมด้วย นายแพทย์ยงยศ ธรรมวุฒิ รักษาราชการแทนรองปลัดกระทรวงสาธารณสุข คณะผู้บริหาร และหน่วยงานที่เกี่ยวข้อง ติดตามความก้าวหน้าการพัฒนางานสำคัญของโรงพยาบาล พร้อมให้กำลังใจบุคลากรผู้ปฏิบัติงาน และมอบของเยี่ยมให้กับผู้ป่วยที่มารับบริการ
นายแพทย์ยงยศ กล่าวว่า โรงพยาบาลเทพรัตนเวชชานุกูล เฉลิมพระเกียรติ ๖๐ พรรษา เป็นโรงพยาบาลชุมชนที่มีการดูแลสุขภาพประชาชนทุกกลุ่มวัยแบบองค์รวมโดยการมีส่วนร่วมของชุมชน ได้พัฒนาระบบบริการทางการแพทย์ที่สอดคล้องกับบริบทของพื้นที่ เช่น ระบบ Sky Doctor ส่งต่อผู้ป่วยภาวะลิ่มเลือดอุดตันที่ปอด และผู้ป่วยบาดเจ็บศีรษะรุนแรง ทำให้ประชาชนซึ่งอยู่ในพื้นที่ห่างไกลเข้าถึงการรักษาที่รวดเร็วทันเวลา นอกจากนี้ ยังนำเทคโนโลยีมาใช้ในระบบให้คำปรึกษาทางไกล ให้บริการตรวจรักษาโรคผิวหนัง ร่วมกับคณะแพทยศาสตร์ มหาวิทยาลัยเชียงใหม่ โรงพยาบาลมหาราชนครเชียงใหม่ และภาคีเครือข่าย และบริการตรวจสุขภาพจิตและจิตเวชผ่านระบบ Telemedicine ช่วยลดเวลา ลดค่าใช้จ่ายในการเดินทางให้กับประชาชน
นายแพทย์ยงยศ กล่าวต่อว่า โรงพยาบาลยังมีผลการดำเนินที่สำคัญอื่นๆ ได้แก่ การให้บริการฟอกไตทางหลอดเลือดและทางช่องท้อง รองรับผู้ป่วยโรคไตเรื้อรังในอำเภอแม่แจ่ม และอำเภอใกล้เคียง ปัจจุบันมีผู้ป่วยโรคไตระยะ 5 ทั้งหมด 89 คน พร้อมทั้งประเมินคุณภาพชีวิตในผู้ป่วยที่ไม่มีภาวะแทรกซ้อน ด้วยแบบสำรวจสถานะสุขภาพทั่วไป 9-THAI และออกหน่วยให้บริการเชิงรุกในโครงการแก้ไขปัญหาโรคพยาธิใบไม้ตับและมะเร็งท่อน้ำดี คัดกรองสุขภาพและอัลตร้าซาวนด์, เปิดหน่วยเมทาโดนเคลื่อนที่ 8 แห่ง คัดกรอง บำบัดรักษา ฟื้นฟูผู้ป่วยยาเสพติด, ดูแลผู้ป่วยประคับประคองติดบ้านติดเตียง และผู้ป่วยระยะสุดท้าย ร่วมกับภาคีเครือข่ายชุมชน นอกจากนี้ ยังเป็นแหล่งเรียนรู้ของชุมชนเศรษฐกิจพอเพียง ส่งเสริมปลูกไม้ยืนต้น พืชผักสวนครัวและสมุนไพร และใช้พลังงานทดแทนระบบโซล่าเซลล์ ช่วยลดค่าไฟฟ้าได้ถึงปีละ 148,892 บาท
************************************************** 28 ตุลาคม 2565
วันพฤหัสบดีที่ 6 ตุลาคม 2565
ธพว.ตรวจเยี่ยมสาขาขอนแก่น มอบนโยบายเร่งช่วย SMEs ประสบภัย ‘พายุโนรู’ ร่วมส่งมอบถุงยังชีพ เพื่อเป็นกำลังใจและบรรเทาความเดือดร้อนประชาชนในพื้นที่
ธพว. งพื้นที่จังหวัดขอนแก่น เข้าตรวจเยี่ยม SME D Bank สาขาขอนแก่น เพื่อมอบนโยบายให้กับผู้บริหารและเจ้าหน้าที่เร่งให้ความช่วยเหลือผู้ประกอบการเอสเอ็มอีที่ได้รับผลกระทบจาก “พายุโนรู” ผ่าน “มาตรการช่วยเหลือลูกค้าที่ได้รับผลกระทบจากภัยพิบัติ”
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank พร้อมด้วยคณะผู้บริหาร ลงพื้นที่จังหวัดขอนแก่น เข้าตรวจเยี่ยม SME D Bank สาขาขอนแก่น เพื่อมอบนโยบายให้กับผู้บริหารและเจ้าหน้าที่เร่งให้ความช่วยเหลือผู้ประกอบการเอสเอ็มอีที่ได้รับผลกระทบจาก “พายุโนรู” ผ่าน “มาตรการช่วยเหลือลูกค้าที่ได้รับผลกระทบจากภัยพิบัติ” ได้แก่ 1.มาตรการพักชำระหนี้เงินต้น สูงสุด 6 เดือน และ 2.มาตรการเติมทุนเพื่อฟื้นฟูกิจการ วงเงินกู้สูงสุด 5 ล้านบาท ผ่อนชำระนานสูงสุด 12 ปี ปลอดชำระคืนเงินต้น สูงสุด 2 ปีแรก
ทั้งนี้ SME D Bank ห่วงใยประชาชนผู้ประสบภัยน้ำท่วม ซึ่งกำลังได้รับความเดือดร้อน จึงร่วมแรงร่วมใจดำเนินกิจกรรมด้านความรับผิดชอบต่อสังคมและสิ่งแวดล้อม (CSR) จัดทำ “ถุงยังชีพ” บรรจุสิ่งของเครื่องใช้ที่จำเป็นในชีวิตประจำวัน พร้อมนำไปมอบให้แก่ผู้ประสบภัยน้ำท่วม ในพื้นที่จังหวัดขอนแก่นและอุบลราชธานี เพื่อบรรเทาความเดือดร้อนที่เกิดขึ้น ณ จังหวัดขอนแก่น เมื่อเร็ว ๆ นี้
วันศุกร์ที่ 2 กันยายน 2565
รมว.กห.รุดลงพื้นที่อยุธยา สั่งกำลังและเครื่องมือช่าง หนุนเสริมป้องเมืองเก่า รับมือมวลน้ำเจ้าพระยาเพิ่ม
พล.อ.คงชีพ ตันตระวาณิชย์ โฆษก กห. เปิดเผยว่า เมื่อ 0900 พล.อ.ประยุทธ์ จันทร์โอชา รมว.กห. พร้อม รมช.กห.และ ปล.กห. ได้เดินทางลงพื้นที่ จว.พระนครศรีอยุธยา ติดตามสถานการณ์แม่น้ำเจ้าพระยาและการปฏิบัติงานของศูนย์บรรเทาสาธารณภัย กห.และเหล่าทัพในพื้นที่
โดยเดินทางไปยังวัดกษัตราธิราชเจ้า รับฟังสถานการณ์น้ำแม่น้ำเจ้าพระยาและอุทกภัยที่เกิดขึ้นในพื้นที่ รวมทั้งการเตรียมการป้องกันสถานที่สำคัญๆ ชุมชนและการรับมือกับปริมาณน้ำในแม่น้ำที่เพิ่มขึ้น ก่อนที่จะเดินทางต่อไปสังเกตการณ์สถานการณ์น้ำและการสนับสนุนของหน่วยทหารในพื้นที่พระเจดีย์ศรีสุริโยทัย และพื้นที่บริเวณพระตำหนักสิริยาลัย พร้อมทั้งตรวจเยี่ยมและให้กำลังใจการปฏิบัติงานของเจ้าหน้าที่ทหาร รวมทั้งหน่วยงานต่างๆในพื้นที่
พล.อ.ประยุทธ์’ ได้ย้ำแสดงความขอบคุณกำลังทหาร รวมไปถึงครอบครัว จาก 9 กองพันทหาร ที่หนุนเสริมเข้าช่วยสนับสนุนป้องกันน้ำท่วม จว.พระนครศรีอยุธยา รวมทั้งขอบคุณเจ้าหน้าที่และจิตอาสาจากทุกหน่วยงาน ที่สนับสนุนการปฏิบัติงานร่วมดูแลปกป้องสถานที่สำคัญทางประวัติศาสตร์และโบราณสถาน โดยเน้นย้ำ หัวใจการทำงาน คือ การทำหน้าที่ให้สำเร็จ มีความปลอดภัยและประชาชนมีความสุข
พร้อมย้ำขอให้ประสานทำงานร่วมกับฝ่ายปกครองต่อเนื่องไปโดยใกล้ชิด ในการดูแลชุมชนและแก้ปัญหาความเดือดของประชาชน โดยให้ติดตามสถานการณ์น้ำ เฝ้าระวังแจ้งเตือน พร้อมทั้งเตรียมกำลังพลและเครื่องมือช่าง เข้าหนุนเสริมช่วยแก้ปัญหาวิกฤตในแต่ละพื้นที่ให้ทันกับสถานการณ์ โดยหากจำเป็น ต้องเตรียมพร้อมอพยพประชาชนไปยังพื้นที่ปลอดภัยที่จัดเตรียมไว้ เพื่อความปลอดภัยในชีวิตและลดความเสียหายที่เกิดขึ้น ทั้งนี้ขอให้คงกำลังหลักหมุนเวียนสนับสนุนแผนการปฏิบัติในพื้นที่เสี่ยงต่อเนื่องไป จนกว่าวิกฤตอุทกภัยจะคลี่คลาย
#สำนักงานปลัดกระทรวงกลาโหม #กองบัญชาการกองทัพไทย #กองทัพบก #กองทัพเรือ #กองทัพอากาศ #สำนักงานตำรวจแห่งชาติ
วันพฤหัสบดีที่ 13 ตุลาคม 2565
รัฐมนตรีเกษตรฯ ชื่นชมข้าราชการและเจ้าหน้าที่หน่วยงานในสังกัดกระทรวงเกษตรฯ ที่ร่วมปลดหนี้ให้ผู้ประสบภัยจากเหตุกราดยิงที่จังหวัดหนองบัวลำภู
รัฐมนตรีเกษตรฯ ชื่นชมข้าราชการและเจ้าหน้าที่หน่วยงานในสังกัดกระทรวงเกษตรฯ ที่ร่วมปลดหนี้ให้ผู้ประสบภัยจากเหตุกราดยิงที่จังหวัดหนองบัวลำภู พร้อมเป็นส่วนหนึ่งในการช่วยเหลือเกษตรกรที่ได้รับความเดือดร้อน เพื่อเป็นขวัญและกำลังใจในการประกอบอาชีพต่อไป
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ เปิดเผยว่า จากเหตุการณ์กราดยิงที่จังหวัดหนองบัวลำภู ซึ่งภายหลังทราบว่ามีสมาชิก จำนวน 2 ราย ที่เป็นหนี้กับสถาบันเกษตรกร หน่วยงานในสังกัดกระทรวงเกษตรและสหกรณ์ในพื้นที่ จึงได้ร่วมบริจาคเงินเพื่อช่วยเหลือครอบครัวผู้เสียชีวิต โดยการชำระหนี้ให้กับสถาบันเกษตรกรเต็มจำนวนเงินต้น
ซึ่งในวันที่ 12 ตุลาคม 2565 เวลา 17.00 น. ที่ผ่านมา นางสาวณัชชา พันธ์เพ็ง เกษตรและสหกรณ์จังหวัดหนองบัวลำภู พร้อมด้วยหัวหน้าส่วนราชการสังกัดกระทรวงเกษตรและสหกรณ์ในจังหวัดหนองบัวลำภู และผู้แทน ได้ลงพื้นที่ให้ความช่วยเหลือสมาชิกสหกรณ์และกลุ่มเกษตรกรที่เสียชีวิตจากเหตุกราดยิงดังกล่าว ซึ่งเป็นสมาชิกสหกรณ์การเกษตรนากลาง จำกัด มูลหนี้เงินต้น 11,000 บาท และสมาชิกกลุ่มเกษตรเลี้ยงสัตว์อุทัยสรรค์ มูลหนี้เงินต้น 25,000 บาท รวมเป็นเงิน 36,000 บาท เพื่อเป็นขวัญและกำลังใจและช่วยเหลือครอบครัวผู้ประสบเหตุต่อไป
วันจันทร์ที่ 5 กันยายน 2565
โครงการปลูกป่าชายเลนเพื่อประโยชน์จากคาร์บอนเครดิต
วันเสาร์ที่ 3 กันยายน 2565
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลบริหารทรัพยากรธรรมชาติอย่างสมดุล
โดยดำเนินโครงการปลูกป่าชายเลนเพื่อประโยชน์จากคาร์บอนเครดิต เป้าหมายพื้นที่ 300,000 ไร่ ใน 23
จังหวัด เป็นเวลา 10 ปี คือ พ.ศ.2565 – 2574
เพื่อให้ภาคเอกชนและชุมชนชายฝั่งเข้ามามีส่วนร่วมดำเนินการลดก๊าซเรือนกระจกตามความสมัครใจ
ตลอดจนปรับตัวสู่การเป็นสังคมคาร์บอนต่ำ
ให้ประเทศไทยบรรลุเป้าหมายความเป็นกลางทางคาร์บอนภายในปี ค.ศ.2050
และบรรลุเป้าหมายการปล่อยก๊าซเรือนกระจกสุทธิเป็นศูนย์ ภายในปี ค.ศ.2065
ตามกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ
รวมถึงช่วยให้มีพื้นที่ป่าชายเลนเพิ่มขึ้นอย่างรวดเร็วและมีการบำรุงรักษาต่อเนื่อง 10-30 ปี
เป็นแหล่งสร้างอาชีพ สร้างรายได้แก่ชุมชนชายฝั่งอย่างยั่งยืน
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันพุธที่ 7 กันยายน 2565
ความสัมพันธ์และความร่วมมือด้านการป้องกันประเทศระหว่างไทย - ออสเตรเลีย
วันนี้ (5 กันยายน 2565 เวลา 10.30 น.) พลเอก วรเกียรติ รัตนานนท์ ปลัดกระทรวงกลาโหม ให้การต้อนรับ นางสาว Angela Jane Macdonald (แอนเจลา เจน แม็กดอนัลล์) เอกอัครราชทูตออสเตรเลียประจำประเทศไทย ณ ห้องพระบารมีปกเกล้า ในศาลาว่าการกลาโหม
ในโอกาสแนะนำตัวในโอกาสเข้ารับหน้าที่ โดยปลัดกระทรวงกลาโหมได้กล่าวต้อนรับและยินดีที่ได้ร่วมหารือเพื่อแสวงหาแนวทางในการพัฒนาความสัมพันธ์ระหว่างไทย - เครือรัฐออสเตรเลียเพื่อให้มีพัฒนาการที่ก้าวหน้ามากยิ่งขึ้น รวมทั้งกล่าวแสดงความยินดีที่เข้ารับตำแหน่ง เอกอัครราชทูตออสเตรเลียประจำประเทศไทย โดยทราบว่าท่านทูตมีประสบการณ์ทำงานในด้านการต่างประเทศที่หลากหลาย
ทั้งนี้ ความสัมพันธ์อันดีระหว่างไทย - ออสเตรเลีย โดยในปี 2565 จะครบ 70 ปี (สถาปนาความสัมพันธ์ เมื่อ 19 ธันวาคม 2495) นับเป็นความสัมพันธ์ที่ใกล้ชิดและยาวนาน อีกทั้ง ยังแสดงความขอบคุณ กระทรวงกลาโหมออสเตรเลียที่ได้สนับสนุนและส่งเสริมความร่วมมือระหว่างกองทัพอย่างต่อเนื่องในทุกระดับ ทั้งในด้านการแลกเปลี่ยนการเยือน การฝึกศึกษา และการพัฒนาขีดความสามารถในด้านต่าง ๆ เพื่อประโยชน์ต่อกองทัพของทั้งสองประเทศ ในส่วนความร่วมมือระหว่างกระทรวงกลาโหม – กระทรวงกลาโหมออสเตรเลีย ได้มีพัฒนาการอย่างเป็นรูปธรรมมาอย่างต่อเนื่อง ภายใต้โครงการความร่วมมือด้านการป้องกันประเทศ (Defence Cooperation: DC) ซึ่งได้ดำเนินการมากว่า 30 ปี โดยมุ่งมั่นในการสนับสนุน และร่วมมือกันดำเนินการในกิจกรรมหลายประเภทที่เกี่ยวข้องกับการป้องกันประเทศ
วันอังคารที่ 27 กันยายน 2565
ครม.เห็นชอบให้การยางแห่งประเทศไทย จ่ายเงินสวัสดิการพิเศษผู้ปฏิบัติงานในพื้นที่จังหวัดชายแดนใต้ เพิ่มเป็น 5,000 บาทต่อเดือน
ครม.เห็นชอบให้การยางแห่งประเทศไทย จ่ายเงินสวัสดิการพิเศษผู้ปฏิบัติงานในพื้นที่จังหวัดชายแดนใต้ เพิ่มเป็น 5,000 บาทต่อเดือน
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยหลังการประชุมคณะรัฐมนตรี (ครม.) เมื่อวันที่ 27 กันยายน 2565 ว่า ครม.เห็นชอบให้การยางแห่งประเทศไทย (กยท.) จ่ายเงินสวัสดิการพิเศษให้แก่ผู้ปฏิบัติงานในพื้นที่เสี่ยงภัยจังหวัดชายแดนภาคใต้ ได้แก่ จังหวัดยะลา ปัตตานี นราธิวาส และ 5 อำเภอ ของจังหวัดสงขลา คือ อำเภอจะนะ สะเดา เทพา นาทวี และสะบ้าย้อย รวม 248 คน ในอัตราคนละ 5,000 บาทต่อเดือน ตามที่กระทรวงเกษตรและสหกรณ์เสนอ โดยใช้จ่ายจากเงินรายได้ของ กยท. เอง และให้มีผลตั้งแต่วันที่ ครม. มีมติเห็นชอบ เพื่อเป็นการสร้างขวัญและกำลังใจให้แก่ผู้ปฏิบัติงานในพื้นที่เสี่ยงภัยจังหวัดชายแดนภาคใต้
อัตราเงินสวัสดิการพิเศษครั้งนี้ เป็นการปรับเพิ่มจากสวัสดิการพิเศษเดิมที่การยางแห่งประเทศไทยจ่ายให้แก่พนักงานและลูกจ้างหน่วยงานของตนที่มาจากการควบรวม 3 หน่วยงาน ในพื้นที่เสี่ยงภัยจังหวัดชายแดนภาคใต้ คือ 1)สำนักงานกองทุนสงเคราะห์การทำสวนยาง (สกย.) เดิมได้รับ 3,500 บาทต่อเดือน ปรับเพิ่มเป็น 5,000 บาทต่อเดือน 2)สถาบันวิจัยยาง (สวย.) เดิมได้รับ 2,500 บาทต่อเดือน ปรับเพิ่มเป็น 5,000 บาทต่อเดือน และ 3)องค์การสวนยาง (อ.ส.ย.) เดิมไม่ได้รับ เนื่องจากไม่มีภารกิจเสี่ยงภัยในพื้นที่ ปรับเพิ่มเป็น 5,000 บาทต่อเดือน แม้การปรับเพิ่มสวัสดิการพิเศษ จะทำให้ กยท. มีค่าใช้จ่ายเพิ่มขึ้นประมาณเดือนละ 376,000 บาท หรือปีละ 4,512,000 บาท แต่จะเป็นประโยชน์อย่างยิ่งในการสร้างความเท่าเทียมให้กับพนักงานและลูกจ้างของ กยท. โดยได้รับเงินสวัสดิการพิเศษในอัตราเดียวกัน
นางสาวรัชดา กล่าวด้วยว่า ที่ผ่านมา ครม.เคยมีมติเห็นชอบปรับเพิ่มสวัสดิการหรือค่าตอบแทนพิเศษให้แก่พนักงานรัฐวิสาหกิจที่ปฏิบัติงานในพื้นที่เสี่ยงภัยจังหวัดชายแดนใต้หลายหน่วยงาน อาทิ 1.บริษัทไปรษณีย์ไทย (มติ ครม. 17 ก.ค. 2550) ปรับเพิ่มเป็น 5,000 บาทต่อเดือน 2.การเคหะแห่งชาติ (มติ ครม. 3 ก.ค. 2555) ปรับเพิ่มเป็น 5,000 บาทต่อเดือน และ 3.การประปาส่วนภูมิภาค (มติ ครม. 14 ก.พ. 2565) ปรับเพิ่มเป็น 7,000 บาทต่อเดือน
วันศุกร์ที่ 2 กันยายน 2565
รมช. สธ. มอบนโยบายหน่วยบริการทุกระดับพัฒนาศักยภาพบุคลากร/การบริการ สร้างความเชื่อมั่นระบบสาธารณสุขรองรับพื้นที่ EEC
รัฐมนตรีช่วยว่าการกระทรวงสาธารณสุข มอบนโยบายให้ทุกหน่วยบริการ ใน อ.หนองใหญ่ อ.บ่อทอง อ.บ้านบึง จ.ชลบุรี ร่วมมือกันพัฒนาศักยภาพบุคลากรและการบริการ สร้างความเชื่อมั่นด้านการแพทย์และสาธารณสุขแก่นักลงทุน รองรับพื้นที่ EEC
รัฐมนตรีช่วยว่าการกระทรวงสาธารณสุข มอบนโยบายให้ทุกหน่วยบริการ ใน อ.หนองใหญ่ อ.บ่อทอง อ.บ้านบึง จ.ชลบุรี ร่วมมือกันพัฒนาศักยภาพบุคลากรและการบริการ สร้างความเชื่อมั่นด้านการแพทย์และสาธารณสุขแก่นักลงทุน รองรับพื้นที่ EEC และดูแลผู้ป่วยภูมิคุ้มกันต่ำให้เข้าถึงการฉีดภูมิคุ้มกันสำเร็จรูป เพิ่มภูมิต้านทานโรคโควิด 19 พร้อมฝากอสม.นำประชาชนเข้ารับการฉีดวัคซีนโควิด 19 และเป็นตัวอย่างด้านพฤติกรรมสุขภาพที่ดี
วันนี้ (2 กันยายน 2565) ที่ จ.ชลบุรี ดร.สาธิต ปิตุเตชะ รัฐมนตรีช่วยว่าการกระทรวงสาธารณสุข พร้อมด้วย นายอารยะ โรจนวณิชชากร คณะที่ปรึกษารัฐมนตรีช่วยว่าการกระทรวงสาธารณสุข นพ.สุริยะ คูหะรัตน์ สาธารณสุขนิเทศก์ เขตสุขภาพที่ 6 นพ.มณเฑียร คณาสวัสดิ์ รองอธิบดีกรมอนามัย นพ.อภิรัต กตัญญุตานนท์ นายแพทย์สาธารณสุขจังหวัดชลบุรี และผู้บริหารกระทรวงสาธารณสุข ติดตามการดำเนินงานให้บริการประชาชน ของโรงพยาบาลหนองใหญ่ โรงพยาบาลบ่อทอง และโรงพยาบาลบ้านบึง พร้อมเยี่ยมเสริมพลังและมอบนโยบายแก่ตัวแทน อสม. อ.หนองใหญ่ อ.บ่อทอง และอ.บ้านบึง รวมกว่า 500 คน
ดร.สาธิต กล่าวว่า โครงการพัฒนาระเบียงเศรษฐกิจภาคตะวันออก (Eastern Economic Corridor : EEC) ของรัฐบาล จะทำให้มีนักลงทุนเข้ามาประกอบกิจการจำนวนมาก สร้างรายได้ให้กับประเทศ อ.หนองใหญ่ อ.บ่อทอง และ อ.บ้านบึง จ.ชลบุรี ซึ่งอยู่ในพื้นที่ EEC จึงจำเป็นต้องพัฒนาศักยภาพด้านการแพทย์และสาธารณสุข ทั้งบุคลากรผู้ให้บริการและการบริการต่างๆ ให้มีความสะดวก สามารถเข้าถึงการรักษาได้อย่างทั่วถึงและเท่าเทียม เพื่อสร้างความเชื่อมั่นและช่วยดึงดูดผู้ประกอบการให้เข้ามาลงทุนในพื้นที่ได้มากขึ้น สำหรับการดูแลสุขภาพประชาชนในพื้นที่ ได้มอบนโยบายให้หน่วยบริการจัดบริการฉีดวัคซีนโควิด 19 แก่ประชาชนให้ครอบคลุมมากที่สุด เพื่อลดการป่วยหนักและเสียชีวิต ซึ่งภาพรวมของ จ.ชลบุรี ปัจจุบันประชาชนได้รับวัคซีนแล้ว 90.51% โดยกลุ่ม 608 ครอบคลุม 84% และมีผู้ที่ได้รับวัคซีนเข็มกระตุ้นแล้ว 47.32% ได้ให้เร่งสำรวจหาผู้ป่วยที่มีภูมิคุ้มกันต่ำ เช่น กลุ่มผู้ป่วยฟอกไตกลุ่มผู้ป่วยเปลี่ยนถ่ายอวัยวะ ปลูกถ่ายไขกระดูก หรือกลุ่มภูมิคุ้มกันบกพร่อง เป็นต้น ให้ได้รับการฉีดภูมิคุ้มกันสำเร็จรูป (LAAB) ป้องกันโรคโควิด 19
ดร.สาธิต กล่าวต่อว่า ในช่วงสถานการณ์โควิด 19 ที่ผ่านมา ต้องขอบคุณ อสม. ที่ทำงานเป็นจิตอาสาช่วยบุคลากรการแพทย์ดูแลสุขภาพประชาชนในพื้นที่ ทำให้จังหวัดชลบุรีที่มีผู้ติดเชื้อจำนวนมากสามารถควบคุมโรคได้ และขอให้ อสม. ช่วยชักนำประชาชนให้เข้ารับการฉีดวัคซีนทั้งเข็มปกติและเข็มกระตุ้นให้ครบตามเกณฑ์ รวมถึงเป็นตัวอย่างที่ดีด้านพฤติกรรมสุขภาพ ทั้งการออกกำลังกาย การรับประทานอาหาร เพื่อช่วยให้ประชาชนมีร่างกาย ที่แข็งแรง ทั้งนี้ กระทรวงสาธารณสุขจะดูแลเรื่องขวัญกำลังใจอย่างต่อเนื่อง โดยเมื่อวันที่ 30 สิงหาคม ที่ผ่านมา ครม. ได้อนุมัติค่าตอบแทนและค่าเสี่ยงภัยในการเฝ้าระวังและควบคุมโรคโควิด 19 แก่ อสม./อสส. เดือนเมษายน และพฤษภาคม เดือนละ 500 บาทต่อคนแล้ว และได้เสนอเรื่องให้ขยายต่อเนื่องจนถึงเดือนกันยายน 2565 นอกจากนี้ ได้ปรับระเบียบ ฌกส. อสม. ให้คู่สมรสสามารถสมัครฌาปณกิจสงเคราะห์ได้เพื่อเป็นหลักประกันให้กับครอบครัวเมื่อเสียชีวิต
************************************** 2 กันยายน 2565
วันพฤหัสบดีที่ 27 ตุลาคม 2565
โฆษกรัฐบาลยืนยันต่างชาติที่ได้สิทธิ LTR  Visa ต้องมีมูลค่าการลงทุน 40 ล้านบาทตามเงื่อนไข จึงได้สิทธิขอถือครองที่ดินเพื่ออยู่อาศัย 1 ไร่ หรือ 400 ตารางวา
โฆษกรัฐบาลยืนยันต่างชาติที่ได้สิทธิ LTR  Visa ต้องมีมูลค่าการลงทุน 40 ล้านบาทตามเงื่อนไข จึงได้สิทธิขอถือครองที่ดินเพื่ออยู่อาศัย 1 ไร่ หรือ 400 ตารางวา
วันที่​ 26​ ตุลาคม​ 2565​ นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยร่างกฎกระทรวงการได้มาซึ่งที่ดินเพื่อใช้เป็นที่อยู่อาศัยของคนต่างด้าว ตามมาตรการกระตุ้นเศรษฐกิจและการลงทุนโดยการดึงดูดคนต่างด้าวที่มีศักยภาพสูงสู่ประเทศไทย พ.ศ. .... มีหลักเกณฑ์รายละเอียดสำคัญเกี่ยวกับการได้มาซึ่งที่ดินเพื่อใช้เป็นที่อยู่อาศัย โดยมุ่งเป้าเฉพาะเจาะจงกลุ่มคนต่างด้าวที่มีศักยภาพสูง 4 ประเภท ได้แก่
(1) กลุ่มประชากรโลกผู้มีความมั่งคั่งสูง (2) กลุ่มผู้เกษียณอายุจากต่างประเทศ (3) กลุ่มที่ต้องการทำงานจากประเทศไทย (4) กลุ่มผู้มีทักษะเชี่ยวชาญพิเศษ ที่ได้สิทธิวีซาพำนักระยะยาว หรือ LTR Visa ภายใต้เงื่อนไขต้องมีจำนวนเงินลงทุนไม่ต่ำกว่า 40 ล้านบาท ในธุรกิจหรือกิจการประเภทหนึ่งประเภทใด และต้องดำรงการลงทุนไว้ไม่น้อยกว่า 3 ปี เช่น การซื้อพันธบัตรรัฐบาลไทย การลงทุนในกองทุนรวมอสังหาริมทรัพย์ กองทุนรวมโครงสร้างพื้นฐาน กองทรัสต์เพื่อการลงทุนในอสังหาริมทรัพย์ เป็นต้น ถึงจะได้สิทธิขอถือครองที่ดิน เพื่ออยู่อาศัยไม่เกิน 1 ไร่ (400 ตารางวา) ภายในเขตกรุงเทพมหานคร เขตเมืองพัทยา เขตเทศบาล หรืออยู่ภายในบริเวณที่กำหนดเป็นเขตที่อยู่อาศัยตามกฎหมายว่าด้วยการผังเมือง
โฆษกประจำสำนักนายกรัฐมนตรี ยังได้กล่าวถึงร่างกฎกระทรวง ฯ นี้ มีรายละเอียดขั้นตอนที่กำกับไว้อย่างชัดเจนในเรื่องการขอสิทธิถือครองที่ดินเพื่อการอยู่อาศัยได้รายละไม่เกิน 1 ไร่ เช่น กรณีต่างชาติที่ได้สิทธิ LTR และได้รับอนุญาตให้ซื้อที่ดินพร้อมบ้านเนื้อที่ 200 ตารางวา หากจะขอใช้สิทธิการถือครองที่ดินเพื่ออยู่อาศัยเพิ่มอีก 200 ตารางวา ก็จะต้องดำเนินการภายใต้หลักเกณฑ์และเงื่อนไขเดิมคือต้องมีการลงทุนให้ครบจำนวน 40 ล้านบาท และคงการลงทุนไว้ 3 ปี สำหรับชาวต่างชาติที่ได้สิทธิการถือครองที่ดินไปแล้วยังสามารถขออนุญาตขายที่ดินพร้อมบ้านให้คนไทยหรือชาวต่างชาติที่เข้าหลักเกณฑ์ได้รับสิทธิตามกฎหมายด้วย
“การให้สิทธิในการถือครองที่ดินจำกัดเฉพาะการใช้เพื่อเป็นที่อยู่อาศัยรายละไม่เกิน 1 ไร่ หากได้รับสิทธิครบ 1 ไร่ แล้ว แม้จะมีการลงทุนเพิ่มเติมตามหลักเกณฑ์และเงื่อนไขที่กำหนดก็จะไม่สามารถขอใช้สิทธิดังกล่าวได้อีก ทั้งนี้ หากชาวต่างชาติรายใดไม่ดำเนินการตามหลักเกณฑ์และเงื่อนไขที่กำหนด อธิบดีกรมที่ดินมีอำนาจสั่งให้จัดการจำหน่ายที่ดินนั้นได้” นายอนุชากล่าว
วันพุธที่ 19 ตุลาคม 2565
“อนุทิน” เปิดงาน “CPHI South East Asia” ย้ำศักยภาพประเทศไทยในการเป็นศูนย์กลางด้านสุขภาพโลก
รองนายกรัฐมนตรีและรัฐมนตรีว่าการกระทรวงสาธารณสุข เปิดงาน “CPHI South East Asia 2022” งานแสดงสินค้า เทคโนโลยีและการประชุมด้านวัตถุดิบและส่วนประกอบการผลิตยาสำหรับเภสัชอุตสาหกรรมในภูมิภาคเอเชียตะวันออกเฉียงใต้ และงาน “Medlab Asia & Asia Health 2022”
รองนายกรัฐมนตรีและรัฐมนตรีว่าการกระทรวงสาธารณสุข เปิดงาน “CPHI South East Asia2022”งานแสดงสินค้าเทคโนโลยีและการประชุมด้านวัตถุดิบและส่วนประกอบการผลิตยาสำหรับเภสัชอุตสาหกรรมในภูมิภาคเอเชียตะวันออกเฉียงใต้ และงาน “Medlab Asia & Asia Health 2022”ย้ำไทยมีศักยภาพทั้งด้านการรักษาพยาบาลและการสร้างเสริมสุขภาพ พร้อมเข้าสู่การเป็นศูนย์กลางด้านสุขภาพในระดับโลก
วันนี้ (19ตุลาคม2565)ที่ อิมแพ็ค เอ็กซิบิชั่น ฮอลล์ เมืองทองธานี จ.นนทบุรี นายอนุทิน ชาญวีรกูลรองนายกรัฐมนตรีและรัฐมนตรีว่าการกระทรวงสาธารณสุข เป็นประธานในพิธีเปิดงานCPHI South East Asia 2022และงานMedlab Asia & Asia health 2022โดยมี นพ.พงศ์เกษม ไข่มุกด์ รองปลัดกระทรวงสาธารณสุข นพ.ไพศาล ดั่นคุ้ม เลขาธิการคณะกรรมการอาหารและยา นายมนู เลียวไพโรจน์ ประธานบริษัทอินฟอร์มา มาร์เก็ตส์ประเทศไทย นายภูริพันธ์ บุนนาค รองผู้อำนวยการ สำนักงานส่งเสริมการจัดประชุมและนิทรรศการ และนายลอย จุน ฮาวผู้จัดการทั่วไป อิมแพ็ค เอ็กซิบิชั่น เข้าร่วมงาน
นายอนุทิน กล่าวว่า อุตสาหกรรมทางการแพทย์และสุขภาพของไทยได้รับการยอมรับทั้งในด้านคุณภาพสูงและมีราคาที่เหมาะสม โดยจากข้อมูลกองทุนการเงินระหว่างประเทศ (IMF)ประเทศไทยมีมูลค่าการใช้จ่ายด้านการท่องเที่ยวเชิงการแพทย์ อยู่ในอันดับที่4จาก118ประเทศทั่วโลก และเป็นประเทศเดียวในเอเชียตะวันออกเฉียงใต้ที่อยู่ใน15อันดับแรกของโลก แสดงให้เห็นถึงความน่าดึงดูดใจของการท่องเที่ยวเชิงการแพทย์ของไทย โดยในปี2564ตลาดอุปกรณ์ทางการแพทย์ของไทยมีมูลค่าประมาณ6พันล้านดอลลาร์ การส่งออกเครื่องมือแพทย์เพิ่มขึ้น22%จากปีที่ผ่านมา เนื่องจากเราเป็นผู้ผลิตและส่งออกอุปกรณ์ป้องกันส่วนบุคคลรายใหญ่ เช่น ถุงมือยางทางการแพทย์ และหน้ากากอนามัย ขณะที่ตลาดด้านยามีมูลค่า6.4พันล้านดอลลาร์ ซึ่งใหญ่เป็นอันดับที่2ของเอเชียตะวันออกเฉียงใต้ รองจากอินโดนีเซีย และคาดว่าจะมีอัตราการเติบโตรายปีเพิ่มขึ้น3.5%ซึ่งการจัดงานครั้งนี้จะเป็นการตอกย้ำถึงศักยภาพของไทยที่จะเป็นศูนย์กลางด้านสุขภาพทั้งในเอเชียและในระดับโลก
********************************* 19 ตุลาคม 2565
วันพฤหัสบดีที่ 29 กันยายน 2565
“อนุทิน” เผย ไทยมีศักยภาพด้านเวชศาสตร์ความงามติดอันดับโลก พร้อมเป็นศูนย์กลางด้านความงาม
รองนายกรัฐมนตรีและรัฐมนตรีว่าการกระทรวงสาธารณสุข เปิดการประชุมนานาชาติ “IMCAS Asia 2022 15th Edition and 10th ITCAM” เผย ตลาดอุตสาหกรรมความงามแนวโน้มเติบโตสูง และไทยเป็น 1 ใน 10 ประเทศชั้นนำด้านศัลยกรรมตกแต่งของโลก มีสถานบริการที่ได้มาตรฐาน
รองนายกรัฐมนตรีและรัฐมนตรีว่าการกระทรวงสาธารณสุข เปิดการประชุมนานาชาติ “IMCAS Asia 2022 15th Edition and 10th ITCAM” เผย ตลาดอุตสาหกรรมความงามแนวโน้มเติบโตสูง และไทยเป็น 1 ใน 10 ประเทศชั้นนำด้านศัลยกรรมตกแต่งของโลก มีสถานบริการที่ได้มาตรฐาน บุคลากรเชี่ยวชาญสูง ให้บริการระดับโลก พร้อมก้าวขึ้นเป็นศูนย์กลางด้านความงามได้
วันนี้ (29 กันยายน 2565) ที่ โรงแรมดิ แอทธินี กทม. นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข เป็นประธานเปิดการประชุมนานาชาติ “IMCAS Asia 2022 15th Edition and 10th ITCAM” (International THAICOSDERM Congress on Aesthetic Medicine) พร้อมปาฐกถาพิเศษ เรื่อง “Thailand going forward as Asian Aesthetic Hub” ว่า ประเทศไทยมีนโยบายสนับสนุนนการพัฒนาบริการด้านการแพทย์และสาธารณสุขเพื่อสร้างมูลค่าทางเศรษฐกิจ และก้าวไปสู่การเป็นศูนย์กลางสุขภาพนานาชาติ (Health Hub) โดยเวชศาสตร์ความงามเป็นหนึ่งในอุตสาหกรรมที่มีอัตราการเติบโตสูง และคาดว่าหลังพ้นการระบาดของโรคโควิด 19 ตลาดด้านนี้จะมีอัตราเติบโตเพิ่มขึ้นจากปัจุบันถึง 10% ในปี 2573 ซึ่งอุตสาหกรรมเวชศาสตร์ความงามของประเทศไทยถือว่ามีชื่อเสียงในระดับโลก โดยข้อมูลจาก International Society of Aesthetic Plastic Surgery ปี 2561 ประเทศไทยเป็น 1 ใน 10 ประเทศชั้นนำด้านศัลยกรรมตกแต่งของโลก และได้รับความนิยมจากชาวต่างชาติเข้าใช้บริการสูงสุด ด้วยความพร้อมทั้งคุณภาพของสถานบริการ เทคโนโลยีขั้นสูง บริการที่สะดวกสบายในราคาที่เหมาะสม นอกจากนี้ ประเทศไทยยังเป็นศูนย์กลางด้านเครื่องสำอางและผลิตภัณฑ์ความงาม จากการที่เรามีสมุนไพรท้องถิ่นที่เป็นวัตถุดิบในการผลิตเครื่องสำอางกว่า 200,000 รายการ มีการนำภูมิปัญญาดั้งเดิมและเทคโนโลยีที่ทันสมัยมาพัฒนาผลิตภัณฑ์ต่างๆ จนปัจจุบันประเทศไทยได้กลายเป็นตลาดเครื่องสำอางที่ใหญ่ที่สุดแห่งหนึ่งในอาเซียน
นายอนุทิน กล่าวต่อว่า สิ่งสำคัญที่สุดของการบริการสุขภาพ คือ ความปลอดภัยของผู้ใช้บริการ กระทรวงสาธารณสุขจึงมีการพัฒนาคุณภาพมาตรฐานของสถานพยาบาลทั้งภาครัฐและเอกชนอย่างต่อเนื่อง โดยมีสถานพยาบาลกว่า 60 แห่ง ที่ได้รับการรับรองมาตรฐานระดับสากล Joint Commission International (JCI) และสถานบริการภาครัฐและเอกชนอีกกว่า 740 แห่งในจังหวัดท่องเที่ยว ยังผ่านการรับรองมาตรฐาน HA ซึ่งเมื่อผนวกกับการที่เรามีบุคลากรทางการแพทย์ที่มีทักษะสูงและการบริการที่อยู่ในระดับโลก จะทำให้ประเทศไทยมีความพร้อมที่ก้าวไปสู่การเป็นศูนย์กลางด้านความงาม และมีส่วนร่วมในการพัฒนาทางวิชาการ การท่องเที่ยวเชิงการแพทย์ การพัฒนาผลิตภัณฑ์ รวมถึงโอกาสในด้านอื่นๆ อีกมาก
************************************** 29 กันยายน 2565
วันศุกร์ที่ 30 กันยายน 2565
ปลัดสธ. กำชับพื้นที่ดูแลช่วยเหลือผู้ประสบภัย แนะประชาชนดูแลสุขภาพและป้องกันโรคที่มากับน้ำท่วม
ปลัดกระทรวงสาธารณสุข กำชับพื้นที่ติดตามสถานการณ์ใกล้ชิดและให้การดูแลช่วยเหลือผู้ประสบภัยตลอด 24 ชั่วโมง แนะประชาชนดูแลสุขภาพ รักษาความสะอาด และป้องกันอุบัติเหตุจากไฟดูด เหยียบของมีคม และสัตว์มีพิษกัดต่อย
วันนี้ (30 กันยายน 2565) นายแพทย์เกียรติภูมิ วงศ์รจิต ปลัดกระทรวงสาธารณสุข กล่าวว่า จากสถานการณ์พายุ “โนรู” ทำให้มีฝนตกหนักอย่างต่อเนื่อง ส่งผลกระทบให้พื้นที่ 11 จังหวัด ได้แก่ เพชรบูรณ์ อำนาจเจริญ ศรีสะเกษ ยโสธร อุบลราชธานี ขอนแก่น ชัยภูมิ มุกดาหาร สระบุรี ชัยนาท สระแก้ว มีสถานบริการสาธารณสุขได้รับผลกระทบ 23 แห่ง เปิดให้บริการตามปกติ 19 แห่ง และมีรพ.สต. 3 แห่ง และ รพ. 1 แห่ง ที่เปิดให้บริการได้บางส่วน เบื้องต้นได้ส่งทีมปฏิบัติการด้านการแพทย์ 135 ทีม ดูแลประชาชนและผู้ประสบภัยแล้ว 9,559 รายประกอบด้วย เยี่ยมบ้าน 748 ราย แจกยาชุดน้ำท่วม 2,616 ราย ตรวจรักษา 4,579 ราย ให้สุขศึกษา 1,614 ราย ประเมินสุขภาพจิต 306 ราย และส่งต่อรักษา 2 ราย โดยอาการป่วยที่พบมากสุด คือ น้ำกัดเท้า 2,468 รายโรคทางเดินหายใจ 456 ราย กล้ามเนื้อและกระดูกจากการยกของหนัก 403 ราย และโรคผิวหนัง แพ้ ผื่นคัน 361 ราย เป็นต้นส่วนการประเมินสุขภาพจิตพบมีภาวะเครียด 4 ราย ได้ให้การดูแลแล้ว
นายแพทย์เกียรติภูมิ กล่าวต่อว่า สำหรับโรคที่มักพบบ่อยช่วงน้ำท่วม เช่น ไข้หวัด ตาแดง โรคอุจจาระร่วงอาหารเป็นพิษ โรคฉี่หนู น้ำกัดเท้า เป็นต้น ขอแนะนำให้ประชาชนดูแลร่างกายให้อบอุ่นอยู่เสมอ สวมหน้ากากอนามัยตลอดเวลาเมื่อป่วยมีอาการทางเดินหายใจ กินร้อน ล้างมือบ่อย ๆ ควรสวมรองเท้าบู๊ท ล้างทำความสะอาดมือเท้าด้วยสบู่และเช็ดให้แห้งทุกครั้งหลังลุยน้ำ หากมีบาดแผลควรใช้แอลกอฮอล์เช็ดและทายาฆ่าเชื้อ หลีกเลี่ยงการใช้สิ่งของร่วมกัน หากน้ำหรือสิ่งสกปรกเข้าตาให้รีบล้างด้วยน้ำสะอาดทันที นอกจากนี้ ต้องระมัดระวังและป้องกันอุบัติเหตุที่อาจเกิดขึ้น ได้แก่ ไฟดูด จมน้ำ เหยียบของมีคม และสัตว์มีพิษกัดต่อย เป็นต้น
ทั้งนี้ ได้มอบหมายให้สำนักงานสาธารณสุขจังหวัดและโรงพยาบาลในพื้นที่เสี่ยง ติดตามสถานการณ์ใกล้ชิดและให้การดูแลช่วยเหลือผู้ประสบภัยตลอด 24 ชั่วโมง โดยเฉพาะผู้ป่วยติดบ้านติดเตียง เด็กเล็ก หญิงตั้งครรภ์ ผู้สูงอายุในพื้นที่ ให้ได้รับการดูแลอย่างต่อเนื่องและไม่ขาดยา และจัดหน่วยแพทย์เคลื่อนที่ออกให้บริการดูแลประชาชนที่ประสบภัยจนกว่าสถานการณ์จะเข้าสู่ภาวะปกติ
****************************************** 30 กันยายน 2565
วันพฤหัสบดีที่ 8 กันยายน 2565
ปลัดฯ กอบชัย ร่วมหารือความร่วมมือภาคอุตสาหกรรม กับภาคเอกชนญี่ปุ่น ณ กรุงโตเกียว ประเทศญี่ปุ่น
ปลัดฯ กอบชัย ร่วมหารือความร่วมมือภาคอุตสาหกรรม กับภาคเอกชนญี่ปุ่น ณ กรุงโตเกียว ประเทศญี่ปุ่น
ประเทศญี่ปุ่น - วันที่ 7 กันยายน 2565 นายกอบชัย สังสิทธิสวัสดิ์ ปลัดกระทรวงอุตสาหกรรม พร้อมด้วย นายภานุวัฒน์ ตริยางกูรศรี รองปลัดกระทรวงอุตสาหกรรม นายบวร สัตยาวุฒิพงศ์ ผู้อำนวยการกองยุทธศาสตร์และแผนงาน กรมโรงงานอุตสาหกรรม นายกิตติพันธุ์ บางยี่ขัน อัครราชฑูตที่ปรึกษาฝ่ายอุตสาหกรรม ร่วมหารือกับ ประธานและสมาชิกสมาคมส่งเสริมเศรษฐกิจ ไทย-ญี่ปุ่น (Japan-Thailand Economic Cooperation Society : JTECS) ณ สำนักงาน
ที่ปรึกษาด้านอุตสาหกรรม สถานเอกอัครราชฑูต ณ กรุงโตเกียว ประเทศญี่ปุ่น
สมาคม JTECS เป็นสมาคมที่มีสมาชิกเป็นบริษัทชั้นนำของญี่ปุ่นที่มีการลงทุนในประเทศไทย โดยในการประชุมครั้งนี้ มีผู้บริหารระดับสูงของบริษัทญี่ปุ่นที่ลงทุนในประเทศไทยเข้าร่วมด้วยกัน 5 บริษัท ได้แก่ บริษัทโตโยต้า มอเตอร์ คอร์ปอเรชัน, บริษัทไอเอชไอ คอร์ปอเรชัน, บริษัทโทเรอินดัสตรีส์, บริษัท เทยิน และ บริษัทเด็นโซ่ คอร์ปอเรชัน ทั้งนี้ ผู้บริหารกระทรวงอุตสาหกรรม ได้นำเสนอและตอบข้อสอบถามเกี่ยวกับนโยบายยานยนต์ไฟฟ้า พลังงานทางเลือก รวมไปถึงนโยบาย Bio-Circular-Green Economy ของประเทศไทย พร้อมทั้งชักชวนผู้ประกอบการญี่ปุ่นมาร่วมมือในอุตสาหกรรมที่เกี่ยวข้องดังกล่าว
วันศุกร์ที่ 9 กันยายน 2565
แนะผู้ปกครองเตรียมพาบุตรหลานอายุ 6 เดือน-น้อยกว่า 5 ปี เข้ารับวัคซีนโควิด19 เดือน ต.ค. เป็นต้นไป ณ จุดบริการวัคซีนพื้นฐานในโรงพยาบาล เป็นไปความสมัครใจผู้ปกครองได้รับข้อมูลครบถ้วน
แนะผู้ปกครองเตรียมพาบุตรหลานอายุ 6 เดือน-น้อยกว่า 5 ปี เข้ารับวัคซีนโควิด19 เดือน ต.ค. เป็นต้นไป ณ จุดบริการวัคซีนพื้นฐานในโรงพยาบาล เป็นไปความสมัครใจผู้ปกครองได้รับข้อมูลครบถ้วน
วันที่ 9 กันยายน 2565 น.ส.ไตรศุลี ไตรสรณกุล รองโฆษกประจำสำนักนายกรัฐมนตรี กล่าวว่า ตามที่คณะรัฐมนตรี (ครม.) เมื่อวันที่ 6 ก.ย. 65 ได้อนุมัติให้กรมควบคุมโรคดำเนินการปรับเปลี่ยนสัญญาจัดซื้อวัคซีนไฟเซอร์ ซึ่งตามสัญญาเดิมผู้ผลิตต้องจัดส่งวัคซีนรวม 30 ล้านโดส โดยขณะนี้เหลือการจัดส่งอีก 3.6 ล้านโดส ให้ปรับเปลี่ยนจำนวน 3 ล้านโดสเป็นวัคซีนสำหรับเด็ก 6 เดือน – น้อยกว่า 5 ปี (ฝาจุกสีม่วงแดง) นั้น วานนี้ (8 ก.ย. 65) กรมควบคุมโรคได้ลงนามการเปลี่ยนแปลงในสัญญากับบริษัทไฟเซอร์ ประเทศไทยเป็นที่เรียบร้อยแล้ว
ทั้งนี้ กรมควบคุมโรคได้แจ้งแผนการรับมอบวัคซีนว่าจะได้รับวัคซีนล็อตแรก 1 ล้านโดสในเดือนต.ค. จากนั้นจะทยอยกระจายวัคซีนไปทุกจังหวัดทั่วประเทศ โดยการให้วัคซีนจะดำเนินการผ่านโรงพยาบาลซึ่งโดยปกติพ่อแม่ผู้ปกครองจะนำเด็กช่วงอายุ 6 เดือน-น้อยกว่า 5 ปี ไปรับวัคซีนพื้นฐานอยู่แล้ว จึงให้เป็นจุดให้บริการฉีดวัคซีนโควิด 19 ด้วย และการให้วัคซีนจะเป็นไปตามความสมัครใจของผู้ปกครอง โดยโรงพยาบาลจะสอบถามความสมัครใจและให้ข้อมูลที่เพียงพอแก่ผู้ปกครองต่อไป
น.ส.ไตรศุลี กล่าวว่า ขอให้ผู้พ่อแม่ผู้ปกครองที่มีบุตรหลานในช่วงอายุ 6 เดือน - น้อยกว่า 5 ปี ติดตามข้อมูลข่าวสารจากกระทรวงสาธารณสุข และเตรียมนำบุตรหลานเข้ารับวัคซีนในโรงพยาบาลได้ในช่วงเดือน ต.ค. เป็นต้นไป ซึ่งวัคซีนจะสามารถป้องกันบุตรหลานซึ่งอยู่ในวัยที่ยังไม่สามารถดูแลป้องกันตนเองได้จากโรคโควิด 19 ได้ถึงร้อยละ 80.3 ซึ่งนอกจากจะลดโอกาสของการเจ็บป่วยในเด็กแล้วยังเป็นการลดโอกาสการแพร่เชื้อจากเด็กไปยังผู้สูงอายุในครอบครัว
สำหรับปริมาณวัคซีนที่จะให้เด็กกลุ่มดังกล่าวนี้จะให้เข็มละ 0.2 มิลลิลิตร หรือ 3 ไมโครกรัม รวมทั้งสิ้น 3 เข็มต่อคน ซึ่งหลังจากฉีดเข็มที่ 1 แล้วจะเว้นระยะห่าง 3 สัปดาห์ แล้วฉีดเข็มที่ 2 จากนั้นเว้นระยะอีก 8 สัปดาห์ จึงจะฉีดเข็มที่ 3
วันพุธที่ 19 ตุลาคม 2565
กรมเจ้าท่า ติดตามการกู้เรือมหานคร 2 จ.สมุทรปราการ ขึ้นมาเหนือน้ำได้แล้ว ก่อนเร่งสอบสวนการชดเชยความเสียหายต่อไป
...
นายสรพงศ์ ไพฑูรย์พงษ์ รักษาการอธิบดีกรมเจ้าท่า มอบหมายให้นายภูริพัฒน์ ธีระกุลพิศุทธิ์ รองอธิบดีกรมเจ้าท่า ด้านปลอดภัย และสำนักงานเจ้าท่าภูมิภาคที่ 6 สาขาสมุทรปราการ ติดตามผลการดำเนินงานตามแผนฯการกู้เรือมหานคร 2 ที่จมลงบริเวณร่องน้ำเจ้าพระยา จังหวัดสมุทรปราการ
วันที่ 19 ตุลาคม 2565 รองอธิบดีกรมเจ้าท่า ด้านปลอดภัย มอบหมายให้ผู้อำนวยการสำนักงานเจ้าท่าภูมิภาคที่ 6 สาขาสมุทรปราการ ติดตามการดำเนินการกู้เรือมหานคร 2 โดยทางบริษัท เอเซด อันเดอร์ วอเตอร์ เวอค แอนด์ เอ็นจิเนียริ่ง จำกัด ได้ดำเนินการมาตั้งแต่วันที่ 12 ตุลาคม 2565 จนถึงวันที่ 19 ตุลาคม 2565 สามารถกู้ตัวเรือมหานคร 2 ขึ้นมาจากจุดที่เรือจมบริเวณทุ่นหมายเลข 10 ร่องน้ำเจ้าพระยาเป็นที่เรียบร้อยแล้ว โดยใช้วิธีการอัดลมเข้าถังอับเฉาบริเวณหัวเรือ ท้ายเรือ และใช้ทุ่นเชื่อมบริเวณที่เรือโดนชนกราบซ้ายและกราบขวาเพื่อพยุงให้ตัวเรือลอยตัวขึ้นมา สำหรับความเสียหายที่ตัวเรือมีรอยถูกชนขนาดใหญ่
ทั้งนี้ ได้ทำการลากตัวเรือออกจากบริเวณทุ่นหมายเลข 10 ร่องน้ำเจ้าพระยา เพื่อไม่ให้เป็นการกีดขวางทางเดินเรือ ก่อนนำไปเกยตื้นยังบริเวณใกล้เคียงทุ่นหมายเลข 17 วัดอโศการาม ซึ่งเป็นจุดปลอดภัย และขั้นตอนต่อไปจะเป็นการซ่อมแซมเรือมหานคร 2 บริเวณที่เกิดความเสียหาย เป็นการชั่วคราว ก่อนนำเรือไปขึ้นอู่ซ่อมทำ และดำเนินการสรุปผลการสอบสวนหาสาเหตุการเกิดอุบัติเหตุ การชดใช้ความเสียหาย พร้อมกันนี้ผู้ประกอบการเดินเรือต้องคำนึงถึงความปลอดภัย คอยตรวจเช็คอุปกรณ์ประจำเรือ เครื่องจักร เครื่องยนต์ของตัวเรือ เพื่อป้องกันการเกิดอุบัติเหตุที่อาจส่งผลต่อชีวิตและทรัพย์สินได้
วันพฤหัสบดีที่ 3 พฤศจิกายน 2565
รมว.อว. ถวายผ้ากฐินพระราชทานกระทรวง อว. ณ วัดสุปัฏนาราม จ.อุบลราชธานี
รมว.อว. ถวายผ้ากฐินพระราชทานกระทรวง อว. ณ วัดสุปัฏนาราม จ.อุบลราชธานี
รมว.อว. ถวายผ้ากฐินพระราชทานกระทรวง อว. ณ วัดสุปัฏนาราม จ.อุบลราชธานี
(22 ตุลาคม 2565) เวลา 09.30 น. ณ วัดสุปัฏนาราม ตำบลในเมือง อำเภอเมืองอุบลราชธานี จังหวัดอุบลราชธานี ศ.(พิเศษ) เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.) เป็นประธานถวายผ้าพระกฐินพระราชทานกระทรวงการอุดมศึกษา วิทยาศาสตร์ วิจัยและนวัตกรรม ประจำปี 2565 พร้อมด้วย ศ.ดร.นพ.สิริฤกษ์ ทรงศิวิไล ปลัดกระทรวงฯ ดร.ดนุช ตันเทอดทิตย์ เลขานุการรัฐมนตรีฯ และโฆษกกระทรวงฯ ดร.พัชรินรุจา จันทโรนานน ที่ปรึกษา รมว.อว. ดร.ลัทธจิตร มีรักษ์ ผู้ช่วย รมว.อว. ประจำกระทรวงฯ รศ.พาสิทธิ์ หล่อธีรพงศ์ รองปลัดกระทรวงฯ น.ส.สุณีย์ เลิศเพียรธรรม หัวหน้าผู้ตรวจราชการกระทรวงฯ ดร.จันทร์เพ็ญ เมฆาอภิรักษ์ ผู้ตรวจราชการกระทรวงฯ นายวันนี นนท์ศิริ ผู้ช่วยปลัดกระทรวงฯ ผู้บริหารกระทรวง อว. ผู้ว่าราชการจังหวัดอุบลราชธานี หัวหน้าส่วนราชการ ผู้บริหารสถาบันอุดมศึกษา ข้าราชการ และประชาชนเข้าร่วม
เมื่อเดินทางถึง รัฐมนตรีว่าการกระทรวงการอุดมศึกษาฯ ถวายความเคารพพระบรมฉายาลักษณ์พระบาทสมเด็จพระเจ้าอยู่หัว ก่อนหยิบผ้าพระกฐินพระราชทานจากพาน เดินเข้าสู่พระอุโบสถไปยังโต๊ะหน้าพระสงฆ์วางผ้าพระกฐินบนพานแว่นฟ้า แล้วเดินไปยังโต๊ะหมู่บูชาหน้าพระประธาน จุดธูปเทียนบูชาพระรัตนตรัย จากนั้นถวายเครื่องบริวารกฐิน ผู้บริหารกระทรวง อว. ถวายเครื่องไทยธรรมแด่พระสงฆ์ โดยยอดเงินที่ถวายผ้าพระกฐินพระราชทานกระทรวงการอุดมศึกษาวิทยาศาสตร์ วิจัยและนวัตกรรม ประจำปี 2565 เป็นจำนวนเงินทั้งสิ้น จำนวน 1,768,763.99 บาท
วันพฤหัสบดีที่ 1 กันยายน 2565
เริ่มวันนี้ !  รัฐบาลชวนประชาชน เริ่มใช้วงเงินสิทธิ “คนละครึ่ง เฟส 5” โดยรัฐร่วมจ่ายร้อยละ 50 ไม่เกิน 150 บาท/คน/วัน ตั้งแต่วันนี้ถึง 31 ต.ค. 65
เริ่มวันนี้ !  รัฐบาลชวนประชาชน เริ่มใช้วงเงินสิทธิ “คนละครึ่ง เฟส 5” โดยรัฐร่วมจ่ายร้อยละ 50 ไม่เกิน 150 บาท/คน/วัน ตั้งแต่วันนี้ถึง 31 ต.ค. 65
วันนี้ (1 กันยายน 65) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เชิญชวนประชาชนผู้มีสิทธิในโครงการ “คนละครึ่ง เฟส 5” เริ่มใช้สิทธิได้ตั้งแต่วันนี้ถึง 31 ต.ค. 65 โดยรัฐร่วมจ่ายร้อยละ 50 ไม่เกิน 150 บาท/คน/วัน ไม่เกิน 800 บาทต่อคน ตลอดระยะเวลาโครงการ ฯ สำหรับประชาชนรายใหม่ที่ไม่เคยใช้สิทธิ์หรือไม่เคยยืนยันตัวตน ขอให้เร่งยืนยันตัวตนก่อนใช้สิทธิ์ครั้งแรก โดยใช้บัตรประชาชนในการยืนยันตันตน ณ ตู้เอทีเอ็ม สีเทา ของธนาคารกรุงไทย หรือธนาคารกรุงไทยฯ ทุกสาขา หรือผ่านแอปพลิเคชัน Krungthai NEXT โดยผู้มีสิทธิรายใหม่และรายเดิมจะต้องใช้สิทธิครั้งแรกผ่านเป๋าตังภายในวันพุธที่ 14 กันยายน 2565 เวลา 22.59 น. เพื่อมิให้ถูกตัดสิทธิ์
สำหรับความคืบหน้าการลงทะเบียนของประชาชนและผู้ประกอบการร้านค้า ณ วันที่ 31 สิงหาคม 2565 เวลา 15.00น. ประชาชนรายเดิมที่เคยใช้สิทธิโครงการฯระยะที่4 (ประชาชนรายเดิมฯ) กดยืนยันสิทธิเข้าร่วมโครงการฯ ระยะที่ 5 แล้วจำนวน 18.76 ล้านราย หรือคิดเป็น สัดส่วนร้อยละ 71.41 ของจำนวนประชาชนรายเดิมฯ ทั้งสิ้นจำนวน 26.27 ล้านราย ส่วนประชาชนรายใหม่ฯ ได้มีการลงทะเบียนเข้าร่วมครบจำนวน 2.30 แสนรายแล้ว ในส่วนของผู้ประกอบการร้านค้า ณ วันท่ี 30 สิงหาคม 2565 เวลา 23.00น. มีผู้ประกอบการร้านค้าลงทะเบียนเข้าร่วมสะสมแล้วทั้งสิ้น 426,328 ร้านค้า ทั้งนี้ ผู้ประกอบการ ร้านค้า ยังสามารถลงทะเบียนเข้าร่วมโครงการ ฯ จนกว่ากระทรวงการคลังจะประกาศปิดรับสมัคร
นายอนุชา กล่าวว่า “โครงการคนละครึ่งเฟส 5 ใช้วงเงินรวม 21,200 ล้านบาท ซึ่งรัฐบาลมีวัตถุประสงค์เพื่อกระตุ้นการจับจ่ายใช้สอยภายในประเทศ บรรเทาภาระค่าใช้จ่ายให้ประชาชน และช่วยเพิ่มสภาพคล่องและกระตุ้นรายได้ให้ร้านค้าและผู้ประกอบการรายย่อย ผ่านการใช้จ่ายค่าอาหาร เครื่องดื่ม สินค้าและบริการทั่วไป รวมถึงบริการขนส่งสาธารณะ จึงขอเชิญชวนให้ประชาชนใช้สิทธิวงเงิน ตามกรอบระยะเวลา เพื่อร่วมกันสนับสนุนเศรษฐกิจฐานราก เดินหน้าขับเคลื่อนเศรษฐกิจไทยทุกระดับให้ขยายตัวอย่างต่อเนื่อง”
วันอังคารที่ 27 กันยายน 2565
กรมทางหลวง สรุปสถานการณ์น้ำท่วมประจำวันที่  27 กันยายน 2565 กระทบเส้นทาง 9 จังหวัด สัญจรไม่ได้ 2 แห่ง พร้อมแนะนำเส้นทางเลี่ยง
.....
นายสราวุธ ทรงศิวิไล อธิบดีกรมทางหลวง กระทรวงคมนาคมเปิดเผยว่า กรมทางหลวง (ทล.) ได้ขานรับข้อสั่งการของ นายศักดิ์สยาม ชิดชอบ รัฐมนตรีว่าการกระทรวงคมนาคม ที่ให้หน่วยงานที่เกี่ยวข้อง ลงพื้นที่ เพื่ออำนวยความสะดวกปลอดภัยให้กับประชาชนจากสถานการณ์ฝนตกหนักในหลายพื้นที่ที่ได้รับผลกระทบจากพายุ “โนรู” พร้อมทั้งเฝ้าระวังตลอด 24 ชั่วโมง เพื่อช่วยประชาชนที่ได้รับผลกระทบอย่างทันท่วงที ทล. ได้ทำการสรุปสถานการณ์อุทกภัยและดินสไลด์บนทางหลวง โดยสถานการณ์ประจำวันที่ 27 กันยายน 2565 เวลา 12.30 น. พบทางหลวงถูกน้ำท่วม/ดินสไลด์ในพื้นที่ 9 จังหวัด ได้แก่ จังหวัดลำพูน เพชรบูรณ์ เลย ศรีสะเกษ พิษณุโลก ขอนแก่น ชัยภูมิ ระยอง และ สระบุรี จำนวน 13 สายทาง 14 แห่ง ทางหลวงที่การจราจรผ่านได้ 12 แห่ง การจราจรผ่านไม่ได้ 2 แห่ง รายละเอียดดังนี้
1.จังหวัดขอนแก่นทางหลวงหมายเลข 229 สายบ้านไผ่ - มัญจาคีรี พื้นที่ อำเภอมัญจาคีรี ช่วง กม. ที่ 23+500 - 24+595 ด้านซ้ายทางและขวาทาง ระดับน้ำ 60 เซนติเมตร การจราจรผ่านไมได้ แนะนำทางเลี่ยงสี่แยกมัญจาคีรี แล้วเลี้ยวซ้ายออกไปบรรจบ ทล.229 ตอนมัญจาคีรี - ห้วยสามหมอ มีเจ้าหน้าที่คอยอำนวยความสะดวกด้านการจราจร
2.จังหวัดเพชรบูรณ์ทางหลวงหมายเลข 2216 สายโคกมน - กกกะทอน พื้นที่ อำเภอหล่มเก่า ช่วง กม. ที่ 85+650 สะพานห้วยน้ำย่า (สะพานชั่วคราว) ได้รับความเสียหายจากน้ำท่วม การจราจรผ่านไม่ได้ แนะนำใช้ทางเลี่ยงสาย ทช.2012 บ้านตาดกลอย - บ้านหนองยาว อยู่ระหว่างเข้าดำเนินการตรวจสอบ โดยมีเจ้าหน้าที่คอยอำนวยความสะดวกด้านการจราจร
โดยแขวงทางหลวงในพื้นที่เร่งให้ความช่วยเหลือดูแลประชาชนที่ได้รับผลกระทบจากสถานการณ์น้ำท่วม น้ำป่าไหลหลาก ดินสไลด์ พร้อมเร่งระบายน้ำและบำรุงรักษาเส้นทาง โดยบูรณาการร่วมกับหน่วยงานที่เกี่ยวข้อง เพื่อบรรเทาความเดือดร้อนของประชาชนและให้ประชาชนได้รับความสะดวกปลอดภัยจากการสัญจรโดยเร็วที่สุดอย่างต่อเนื่อง 24 ชั่วโมง
ทั้งนี้ ทล. ได้สั่งการให้ สำนักงานทางหลวง แขวงทางหลวง หมวดทางหลวงทั่วประเทศ เฝ้าระวัง และติดตามสถานการณ์อย่างใกล้ชิด หากมีพื้นที่ใดประสบปัญหา เจ้าหน้าที่จะเข้าพื้นที่เพื่อช่วยเหลือประชาชนที่ได้รับความเดือดร้อนทันที นอกจากนี้ ทล. ได้ติดตั้งป้ายเตือนและอุปกรณ์ความปลอดภัย อุปกรณ์นำทาง ในบริเวณทางหลวงที่ถูกน้ำท่วม พร้อมเฝ้าระวังสถานการณ์จนกว่าจะคลี่คลาย โดยขอให้ประชาชนผู้ใช้ทางโปรดใช้ความระมัดระวังในการเดินทาง ปฏิบัติตามป้ายเตือน ป้ายแนะนำ และคำแนะนำของเจ้าหน้าที่อย่างเคร่งครัด หากประชาชนต้องการสอบถามสภาพเส้นทาง สภาพการจราจร หรือ ต้องการความช่วยเหลือสามารถติดต่อ ได้ที่สำนักงานทางหลวง แขวงทางหลวง หมวดทางหลวงในพื้นที่ และสายด่วน ทล. 1586 (โทรฟรีทุกเครือข่ายตลอด 24 ชั่วโมง) และสามารถติดตามการรายงานสถานการณ์สภาพเส้นทางและเส้นทางเลี่ยงได้ที่ทวิตเตอร์กรมทางหลวง @prdoh1
วันจันทร์ที่ 29 สิงหาคม 2565
โฆษกรัฐบาลเผยรัฐบาลยินดีวอลเลย์บอลหญิงทีมชาติไทยชนะเวียดนามได้ลำดับที่ 3 ของเอเชีย จากรายการแข่งขัน AVC CUP 2022 สร้างชื่อเสียงและความภูมิใจให้ชาวไทย
โฆษกรัฐบาลเผยรัฐบาลยินดีวอลเลย์บอลหญิงทีมชาติไทยชนะเวียดนามได้ลำดับที่ 3 ของเอเชีย จากรายการแข่งขัน AVC CUP 2022 สร้างชื่อเสียงและความภูมิใจให้ชาวไทย
วันนี้ (29 สิงหาคม 2565) นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี เปิดเผยว่า รัฐบาลยินดีและชื่นชมวอลเลย์บอลหญิงทีมชาติไทยที่ยังคงทำผลงานได้น่าประทับใจมาอย่างต่อเนื่อง และล่าสุดสามารถเอาชนะเวียดนามคว้าลำดับที่ 3 ของเอเชียมาได้ จากการแข่งขันในรายการแข่งขัน AVC CUP 2022 (Asian Women's Volleyball Cup 2022) ณ เมืองปาซิก ประเทศฟิลิปปินส์
โฆษกประจำสำนักนายกรัฐมนตรีกล่าวว่า ผลงานของวอลเลย์บอลหญิงทีมชาติไทยถือได้ว่ายอดเยี่ยม สร้างรอยยิ้ม และความประทับใจให้กับพี่น้องชาวไทยมาอย่างต่อเนื่อง โดยในรายการแข่งขันนี้ แม้ทีมสาวไทยพ่ายแพ้ให้กับทีมญี่ปุ่นในรอบแบ่งกลุ่ม แต่ยังคงทำผลงานได้ยอดเยี่ยม โดยชนะทีมจากจีน ไทเป และออสเตรเลีย จึงสามารถผ่านไปแข่งขันรอบก่อนรองชนะเลิศได้อย่างไม่ยาก ซึ่งในรอบก่อนรองชนะเลิศไทยก็สามารถเอาชนะฟิลิปปินส์ไปได้ ทำให้ทีมไทยผ่านเข้าไปเจอทีมสาวจีนในรอบรองชนะเลิศเมื่อวานนี้ (28 สิงหาคม 2565) อย่างไรก็ตาม แม้ฝีมือทีมไทยจะเล่นได้อย่างสูสี แต่จีนเล่นได้แข็งแกร่งกว่า ทำให้เอาชนะไทยไปได้ 3 ต่อ 2 เซต ไทยจึงได้มาชิงลำดับที่ 3 กับทีมจากเวียดนาม ในวันนี้ (29 สิงหาคม 2565) เมื่อเวลา 15.00 น. ตามเวลาประเทศไทย โดยทีมสาวไทยแสดงผลงานได้อย่างยอดเยี่ยม สามารถเอาชนะเวียดนามไปได้ 3 ต่อ 0 เซต
“วอลเลย์บอลหญิงทีมชาติไทยสร้างรอยยิ้มและความภาคภูมิใจให้กับพี่น้องชาวไทยมาโดยตลอด มีผลงานที่ยอดเยี่ยมทั้งในระดับภูมิภาค และในระดับโลกอย่างต่อเนื่อง ซึ่งแสดงให้เห็นว่าวอลเลย์บอลหญิงทีมชาติไทยยังคงมีศักยภาพและความสามารถที่โดดเด่น รัฐบาลขอชื่นชมและเป็นกำลังใจให้นักกีฬาวอลเลย์บอลหญิงทีมชาติไทยสร้างผลงานที่ยอดเยี่ยมต่อไป เพื่อนำความสุข และความภาคภูมิใจมาให้คนไทย รวมทั้งขอให้พี่น้องชาวไทยร่วมส่งแรงเชียร์สำหรับการแข่งขันรายการวอลเลย์บอลหญิงอาเซียน กรังด์ปรีซ์ 2022 และรายการวอลเลย์บอลหญิงชิงแชมป์โลก ที่จะเกิดขึ้นในเดือนกันยายน 2565 ต่อไปด้วย” นายอนุชาฯ กล่าว
วันอังคารที่ 13 กันยายน 2565
ครม.เห็นชอบ ร่างข้อตกลงการรับทุน (Grant Agreement) โครงการความร่วมมือ Phuket Smart City Technical Assistant Package
ครม.เห็นชอบ ร่างข้อตกลงการรับทุน (Grant Agreement) โครงการความร่วมมือ Phuket Smart City Technical Assistant Package ระหว่าง สำนักงานส่งเสริมเศรษฐกิจดิจิทัล และองค์การการค้าและการพัฒนาแห่งสหรัฐอเมริกา USTDA พัฒนาภูเก็ตสู่ “เมืองอัจฉริยะ”
วันที่ 13 กันยายน 2565 น.ส.ทิพานัน ศิริชนะ รองโฆษกประจำสักนายกรัฐมนตรี แถลงว่า ที่ประชุม ครม.เห็นชอบในหลักการ ร่างข้อตกลงการรับทุน (Grant Agreement) โครงการความร่วมมือ Phuket Smart City Technical Assistant Package ระหว่างสำนักงานส่งเสริมเศรษฐกิจดิจิทัล และองค์การการค้าและการพัฒนาแห่งสหรัฐอเมริกา (US Trade and Development Agency: USTDA) ที่เสนอโดยกระทรวงดิจิทัลเพื่อเศรษฐกิจและสังคม
โดยข้อตกลงรับทุน มีผลบังคับใช้เป็นระยะเวลา 5 ปี วัตถุประสงค์ คือ 1. เพื่อสนับสนุนความช่วยเหลือทางวิชาการ ในการศึกษา และจัดทำแผน ความช่วยเหลือด้านเทคนิค (Technical Assistance) ให้แก่โครงการภูเก็ตเมืองอัจฉริยะ และช่วยพัฒนาโครงสร้างพื้นฐานระบบเทคโนโลยีสารสนเทศและการสื่อสารที่จำเป็นในจังหวัดภูเก็ต 2. เพื่อให้ข้อเสนอแนะด้านเทคนิคที่เกี่ยวข้องกับการบริหารจัดการเมืองอัจฉริยะ การพัฒนาต่อยอดระบบการจัดเก็บและพัฒนาข้อมูลของเมือง (City Data Platform) การพัฒนาศูนย์บัญชาการ สถานการณ์และเหตุการณ์ฉุกเฉิน (Command Center) การประเมินโครงสร้างพื้นฐานของเมือง และ ให้ข้อเสนอแนะในการขับเคลื่อนการประยุกต์ใช้เทคโนโลยีดิจิทัลให้เป็นรูปธรรม และ 3. เพื่อให้ข้อเสนอแนะด้านการพัฒนาทักษะด้านเทคนิคที่จำเป็น และสนับสนุน การพัฒนาหลักสูตรฝึกอบรมบุคคลากรด้านเทคนิคที่เกี่ยวข้องเพื่อให้เกิดความยั่งยืน
และขอบเขตความร่วมมือภายใต้ข้อตกลงการรับทุนฯ ได้แก่ 1. ร่วมดำเนินการเก็บรวบรวมข้อมูลที่เกี่ยวข้องกับการพัฒนาเมืองอัจฉริยะภูเก็ต เพื่อศึกษาและเสนอแผนความช่วยเหลือด้านเทคนิคให้แก่โครงการภูเก็ตเมืองอัจฉริยะ และช่วยให้ข้อเสนอแนะ ด้านนโยบายต่อการพัฒนาโครงสร้างพื้นฐานระบบเทคโนโลยีสารสนเทศและการสื่อสารที่จำเป็นในจังหวัดภูเก็ต 2. ให้ข้อเสนอแนะด้านเทคนิคโดยละเอียด พร้อมแผนการดำเนินการที่สามารถ นำไปปฏิบัติได้ พร้อมแนวทางเลือก สำหรับการวางแผนการพัฒนาเมือง โครงสร้างพื้นฐาน และการออกแบบ บริการที่มุ่งปรับปรุงการเข้าถึงดิจิทัลของจังหวัดภูเก็ต และการขยายกิจกรรมทางเศรษฐกิจ โดยจะสนับสนุน ให้เกิดการกำหนดข้อกำหนดของระบบ แพลตฟอร์ม และโครงสร้างพื้นฐาน ด้วยการรวบรวมข้อมูล และ ทบทวนข้อมูลที่เกี่ยวข้องอย่างเป็นระบบ รวมถึงการปรับปรุงในอนาคต
วันศุกร์ที่ 21 ตุลาคม 2565
สธ. ห่วง “พนักงานราชการ-พกส.-ลูกจ้าง” รพ.สต.ที่ถ่ายโอน อบจ. ยังวางแนวทางจ้างไม่เสร็จ อาจไม่ได้รับเงินเดือน กำชับ สสจ.ติดตามไม่ให้รับผลกระทบ
กระทรวงสาธารณสุข เผย ถ่ายโอน รพ.สต.เพิ่มที่ “ขอนแก่น” รวมเป็น 9 จังหวัด 825 แห่ง ข้าราชการ/ลูกจ้างประจำช่วงเปลี่ยนผ่าน อาจได้เงินเดือนช้ากว่าปกติ ห่วงกลุ่มพนักงานราชการ/พกส./ลูกจ้างชั่วคราว อบจ.ยังทำแนวทางการจ้างไม่เสร็จ
กระทรวงสาธารณสุข เผย ถ่ายโอน รพ.สต.เพิ่มที่ “ขอนแก่น” รวมเป็น 9 จังหวัด 825 แห่ง ข้าราชการ/ลูกจ้างประจำช่วงเปลี่ยนผ่าน อาจได้เงินเดือนช้ากว่าปกติ ห่วงกลุ่มพนักงานราชการ/พกส./ลูกจ้างชั่วคราว อบจ.ยังทำแนวทางการจ้างไม่เสร็จ อาจทำให้มีปัญหาการจ่ายเงินเดือน ให้สำนักงานสาธารณสุขจังหวัดเร่งประสานติดตาม เพื่อไม่ให้ลูกจ้างได้รับผลกระทบ
วันนี้ (21 ตุลาคม 2565) ที่กระทรวงสาธารณสุข นพ.พงศ์เกษม ไข่มุกด์ รักษาราชการแทนรองปลัดกระทรวงสาธารณสุข ได้รับมอบหมายจาก นพ.โอภาส การย์กวินพงศ์ ปลัดกระทรวงสาธารณสุขประชุมคณะกรรมการศูนย์ปฏิบัติการเพื่อรองรับการถ่ายโอนภารกิจสถานีอนามัยเฉลิมพระเกียรติ 60 พรรษานวมินทราชินี (สอน.) และโรงพยาบาลส่งเสริมสุขภาพตำบล (รพ.สต.) ให้แก่องค์การบริหารส่วนจังหวัด ครั้งที่ 1/2565 โดยมี ผู้บริหารกระทรวงสาธารณสุขและหน่วยงานที่เกี่ยวข้องเข้าประชุม
นพ.พงศ์เกษม กล่าวว่า ความคืบหน้าการถ่ายโอนภารกิจ สอน.และ รพ.สต. ให้ อบจ. ขณะนี้มีการถ่ายโอนเพิ่มขึ้นอีก 1 จังหวัด คือ ขอนแก่น รวมมีการถ่ายโอนแล้ว 9 จังหวัด 825 แห่ง ได้แก่ ภูเก็ต 12 แห่ง, สกลนคร 142 แห่ง,นครปฐม 36 แห่ง, ศรีสะเกษ 117 แห่ง, ระยอง 40 แห่ง, ปราจีนบุรี 94 แห่ง, เชียงราย 118 แห่ง, นนทบุรี 18 แห่งและขอนแก่น 248 แห่ง ซึ่งด้านการจัดบริการประชาชนขณะนี้ยังไม่ได้รับรายงานว่ามีปัญหา แต่ด้านบุคลากรยังมีประเด็นที่น่าเป็นห่วง ได้แก่ กลุ่มข้าราชการและลูกจ้างประจำ ซึ่งมีคำสั่งโอนแล้วตั้งแต่ 2 ตุลาคม 2565 และสำนักงบประมาณได้จัดสรรเงินเดือนไปให้ อบจ. ตั้งเบิกแล้ว แต่ช่วงเปลี่ยนผ่านอาจจะมีความล่าช้าในการเบิกจ่าย ทำให้ได้รับเงินเดือนช้ากว่าปกติ ส่วนกลุ่มพนักงานราชการ พนักงานกระทรวงสาธารณสุข (พกส.) และลูกจ้างชั่วคราว ซึ่งเป็นการทำสัญญาจ้างงาน อบจ.ยังอยู่ระหว่างการวางแนวทางการจ้าง จึงอาจมีปัญหาในการเบิกจ่ายเงินเดือน/ค่าจ้าง ทำให้ไม่ได้รับเงินเดือนได้ ปลัดกระทรวงสาธารณสุขได้กำชับให้สำนักงานสาธารณสุขจังหวัดทุกแห่งเร่งรัดติดตามการดำเนินการของ อบจ. เพื่อไม่ให้บุคลากรกลุ่มดังกล่าวได้รับผลกระทบแล้ว โดยให้ยึดตามกฎหมาย ระเบียบ และข้อปฏิบัติที่เกี่ยวข้องอย่างเคร่งครัด
นพ.พงศ์เกษมกล่าต่อว่า สำหรับกลุ่มข้าราชการที่ตำแหน่งอยู่ในโรงพยาบาลและขอไปช่วยราชการที่รพ.สต./สอน.ที่ถ่ายโอนไปสังกัด อบจ. อาจไม่สามารถตัดโอนตำแหน่งไปได้ เพราะภารกิจเดิมไม่ใช่การบริการปฐมภูมิหากประสงค์จะโอนไป อบจ. ขอให้โอนไปในตำแหน่งที่ อบจ. กำหนดไว้แล้ว ตามขั้นตอนการโอนปกติ ทั้งนี้ หากมีปัญหาใดๆ ในการถ่ายโอน สามารถแจ้งศูนย์ประสานการถ่ายโอนภารกิจฯ ประจำสำนักงานสาธารณสุขจังหวัด เพื่อช่วยประสานอบจ.แก้ไขปัญหาโดยเร็วต่อไป
***********************************************21 ตุลาคม 2565
วันจันทร์ที่ 31 ตุลาคม 2565
รมว.เกษตรฯ ติดตามโครงการบรรเทาอุทกภัยอำเภอหาดใหญ่ (ระยะที่ 2) จังหวัดสงขลา
รมว.เกษตรฯ ติดตามโครงการบรรเทาอุทกภัยอำเภอหาดใหญ่ (ระยะที่ 2) จังหวัดสงขลา สามารถระบายน้ำร่วมกับคลองอู่ตะเภาได้สูงสุด ประมาณ 1,665 ลูกบาศก์เมตรต่อวินาที มั่นใจใช้ป้องกันและบรรเทาปัญหาอุทกภัยให้กับราษฎรในพื้นที่อำเภอหาดใหญ่และพื้นที่ใกล้เคียงได้
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ลงพื้นที่ติดตามสถานการณ์น้ำและการบริหารจัดการน้ำในจังหวัดสงขลา ณ สถานีสูบน้ำบางหยี โครงการบรรเทาอุทกภัยหาดใหญ่ (ระยะที่ 2) อ.บางกล่ำ จ.สงขลา ซึ่งโครงการดังกล่าว เป็นโครงการที่มีความสำคัญในการแก้ไขปัญหาอุทกภัยในพื้นที่อำเภอหาดใหญ่ ตลอดหลายปีที่ผ่านมา ซึ่งอำเภอหาดใหญ่และพื้นที่ใกล้เคียงในจังหวัดสงขลา ต้องประสบกับปัญหาอุทกภัยอยู่บ่อยครั้ง สร้างความเสียหายให้กับชีวิตและทรัพย์สินของพี่น้องประชาชนในพื้นที่เป็นอย่างมาก นับตั้งแต่ปี 2531 มูลค่าความเสียหายประมาณ 4,000 ล้านบาท ปี 2543 มูลค่าความเสียหายประมาณ 14,000 ล้านบาท และในปี 2553 มูลค่าความเสียหายประมาณ 10,490 ล้านบาท เมื่อรวมมูลค่าความเสียหายที่เกิดขึ้นกับเขตพื้นที่เศรษฐกิจที่ได้รับผลกระทบจากเหตุอุทกภัยในจังหวัดสงขลา คิดเป็นมูลค่าความเสียหายรวมหลายหมื่นล้านบาท
กระทรวงเกษตรฯ โดยกรมชลประทานจึงได้พิจารณาดำเนินโครงการบรรเทาอุทกภัยอำเภอหาดใหญ่ (ระยะที่ 2) ขึ้น เพื่อแก้ไขปัญหาอุทกภัยอำเภอหาดใหญ่ โดยการปรับปรุงคลองระบายน้ำ ร.1 ประกอบด้วย การขยายก้นคลองจากเดิม 24 ม. เป็น 70 ม. ลึก 7 ม. ความยาว 20.937 กม. ก่อสร้างประตูระบายน้ำหน้าควน 2 แบบบานโค้งขนาด 12.50 x 7.50 เมตร จำนวน 3 ช่อง ก่อสร้างประตูระบายน้ำบางหยี 2 แบบบานตรงขนาด 6 x 6 เมตร จำนวน 8 ช่อง และก่อสร้างสถานีสูบน้ำบางหยีพร้อมติดตั้งเครื่องสูบน้ำขนาด 15 ลบ.ม./วินาที จำนวน 6 เครื่อง รวมอัตราการสูบน้ำสูงสุด 90 ลบ.ม./วินาที ทำให้สามารถเพิ่มประสิทธิภาพการระบายน้ำจากเดิมที่สามารถระบายน้ำได้ 465 ลูกบาศก์เมตรต่อวินาที เพิ่มเป็น 1,200 ลูกบาศก์เมตรต่อวินาที และเมื่อระบายน้ำร่วมกับคลองอู่ตะเภาในอัตรา 465 ลูกบาศก์เมตรต่อวินาที จะสามารถเพิ่มศักยภาพในการระบายน้ำได้สูงสุดรวมกันประมาณ 1,665 ลูกบาศก์เมตรต่อวินาที รวมทั้งยังเป็นแหล่งน้ำสำรองในช่วงฤดูแล้งประมาณ 5.00 ล้าน ลบ.ม. ด้วย
ทั้งนี้ ความก้าวหน้าของงานก่อสร้างปรับปรุงคลองระบายน้ำ ร.1 พร้อมอาคารประกอบ โครงการบรรเทาอุทกภัยอำเภอหาดใหญ่ (ระยะที่ 2) มีความคืบหน้าไปแล้วกว่า 99.32% เหลือแค่ในส่วนของงานราดยางถนนบนคันคลองที่อยู่ระหว่างดำเนินการก่อสร้าง ซึ่งไม่มีผลกระทบต่อการระบายน้ำ ปัจจุบันคลองระบายน้ำ ร.1 มีศักยภาพในการระบายน้ำได้สูงสุด 1,200 ลูกบาศก์เมตรต่อวินาทีตามเป้าหมายที่วางไว้ จึงมั่นใจได้ว่าในช่วงฤดูฝนของปี 2565 โครงการบรรเทาอุทกภัยอำเภอหาดใหญ่ (ระยะที่ 2) จังหวัดสงขลา จะสามารถใช้ป้องกันและบรรเทาปัญหาอุทกภัยให้กับราษฎรในพื้นที่อำเภอหาดใหญ่และพื้นที่ใกล้เคียงได้เป็นอย่างเต็มประสิทธิภาพ
วันเสาร์ที่ 24 กันยายน 2565
ก.แรงงาน พัฒนาระบบบริการ ทดสอบมาตรฐานด้วย e-Testing สะดวก รวดเร็ว และโปร่งใส
กระทรวงแรงงาน โดยกรมพัฒนาฝีมือแรงงาน พัฒนาระบบบริการประชาชน ผู้ผ่านการอบรมหรือทดสอบมาตรฐาน พิมพ์วุฒิบัตรหรือใบรับรองผ่านออนไลน์ พร้อมจัดบริการทดสอบผ่านระบบ e-Testing  เพื่อก้าวสู่รัฐบาลดิจิทัล
วันอาทิตย์ที่ 9 ตุลาคม 2565
“อนุทิน” ตั้งเป้าสาธารณสุขไทยยุคใหม่หลังโควิด 19 พัฒนาให้เป็นศูนย์กลางสุขภาพโลก
รองนายกรัฐมนตรีและรัฐมนตรีว่าการกระทรวงสาธารณสุข ตั้งเป้าสาธารณสุขไทยยุคใหม่หลังโควิด 19 ต้องพร้อมทั้ง คน-ของ-ยุทธศาสตร์ และมีความมั่นคงของระบบสาธารณสุข เพื่อเป็นศูนย์กลางสุขภาพโลก ทั้งการรักษา ผลิตและส่งออกผลิตภัณฑ์ Medical Tourism และเป็นศูน
รองนายกรัฐมนตรีและรัฐมนตรีว่าการกระทรวงสาธารณสุข ตั้งเป้าสาธารณสุขไทยยุคใหม่หลังโควิด 19ต้องพร้อมทั้ง คน-ของ-ยุทธศาสตร์ และมีความมั่นคงของระบบสาธารณสุข เพื่อเป็นศูนย์กลางสุขภาพโลก ทั้งการรักษา ผลิตและส่งออกผลิตภัณฑ์ Medical Tourism และเป็นศูนย์กลางทางการศึกษาด้านการแพทย์
วันนี้ (9 ตุลาคม 2565) ที่ห้องWorld Ballroom โรงแรมเซ็นทารา แกรนด์ แอท เซ็นทรัลเวิลด์ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข บรรยายพิเศษในงานประชุมวิชาการประจำปี 2565 แพทยสภา-ปธพ.ครั้งที่ 9 หัวข้อ “อนาคตระบบสาธารณสุขไทย หลังโควิด 19” โดยมีผู้สำเร็จหลักสูตรประกาศนียบัตรธรรมาภิบาลทางการแพทย์ สำหรับผู้บริหารระดับสูง รุ่นที่ 9 และ 10 สถาบันพระปกเกล้า เข้าร่วมรับฟังกว่า 300 คน
นายอนุทิน กล่าวว่า สถานการณ์โควิด 19 ทำให้ประเทศไทยและทั่วโลกต้องเผชิญความท้าทายหลายด้านมีผลกระทบต่อเศรษฐกิจ และอาจสร้างวิกฤตการณ์ทางสาธารณสุขอย่างหลีกเลี่ยงไม่ได้ ประเทศที่มีระบบสาธารณสุขไม่เข้มแข็งพอจะฟื้นตัวได้ยาก ซึ่งที่ผ่านมาประเทศไทยได้รับการจัดอันดับว่ามีความมั่นคงทางสาธารณสุขเป็นอันดับที่ 5จาก 195 ประเทศทั่วโลก และมีการจัดตั้งสำนักงานเลขาธิการศูนย์อาเซียนด้านการรับมือกับภาวะฉุกเฉินทางสาธารณสุขและโรคอุบัติใหม่ (ACPHEED) เป็นการเตรียมพร้อมสำหรับวิกฤตครั้งต่อไปที่อาจเกิดขึ้นในอนาคต
นายอนุทิน กล่าวต่อว่า ด้วยความท้าทายต่างๆ ระบบสาธารณสุข จึงต้องพร้อม ทั้งคน ของ และยุทธศาสตร์ ด้าน“คน”คือ บุคลากรทุกภาคส่วนที่มีความเชื่อมโยงกับการทำงานของกระทรวงสาธารณสุข ทั้งภายในและภายนอกองค์กร เช่น นโยบาย 3 หมอที่มี อสม. เป็นหมอประจำบ้าน ทำงานร่วมกับหมอสาธารณสุข และหมอเวชปฏิบัติครอบครัว สื่อมวลชน ภาคเอกชน นักวิชาการ นักธุรกิจต่างๆ เป็นการขยายขอบเขตการให้บริการ ช่วยลดความแออัดของโรงพยาบาล ลดอัตราการป่วยหนัก การครองเตียง และงบประมาณ
ด้าน“ของ”คือการเพิ่มขีดความสามารถของทรัพยากร เช่น สถานที่ที่ใช้สำหรับรักษา, ฐานข้อมูลดิจิทัลทางสุขภาพของประชาชนแบบไร้รอยต่อ, เทคโนโลยี Telemedicine หรือแพทย์ทางไกล ช่วยลดภาระและค่าใช้จ่ายในการเดินทางมาโรงพยาบาล ซึ่งวิกฤตโควิด 19 ที่ผ่านมา นำมาสู่โอกาสทางสาธารณสุข มีการพัฒนาระบบสาธารณสุขของชาติ บริหารงบประมาณได้อย่างมีประสิทธิภาพ และสร้างการหมุนเวียนที่เป็นประโยชน์ต่อระบบเศรษฐกิจด้วย ส่วนด้าน“ยุทธศาสตร์”มองว่าบทบาทของสาธารณสุขเป็นเครื่องมือในการขับเคลื่อนเศรษฐกิจ ภายใต้แนวคิด “Health for Wealth” นำ “ความเข้มแข็งทางสาธารณสุข” มาสร้าง “ความมั่งคั่งทางเศรษฐกิจ” โดยตั้งเป้าอนาคตอันใกล้ให้ประเทศไทยเป็นศูนย์กลางทางสุขภาพของโลก ทั้งการรักษา การผลิตและส่งออกผลิตภัณฑ์ Medical Tourism รวมถึงการเป็นศูนย์กลางทางการศึกษาด้านการแพทย์ด้วย
“หลังโควิด19 มั่นใจว่า ประเทศไทยจะมีรายได้เข้ามาอีกมาก ด้วยระบบสาธารณสุขของไทยที่ชาวต่างชาติให้ความเชื่อถือ จากการรักษาพยาบาลด้วยอุปกรณ์เครื่องมือการแพทย์ที่ทันสมัย มีมาตรฐานสูง ต้นทุนการใช้จ่ายคุ้มค่า ซึ่งต้องร่วมมือกันพัฒนาระบบสาธารณสุขไทยให้ยั่งยืน เพราะระบบสาธารณสุขที่ดี จะทำให้เป็นหนึ่งในตัวเลือกที่ชาวต่างชาติจะเข้ามาประเทศไทย” นายอนุทิน กล่าว
********************************* 9 ตุลาคม 2565
******************************
วันศุกร์ที่ 28 ตุลาคม 2565
สธ. แนะ “กลุ่มเสี่ยง 608 - เด็กเล็ก” ฉีดวัคซีนโควิดก่อนเข้าฤดูหนาว ช่วยลดป่วยรุนแรง - เสียชีวิต
.....
กระทรวงสาธารณสุข เผยขณะนี้สถานการณ์โรคโควิด-19 ของไทย มีแนวโน้มลดลงต่อเนื่อง ประชาชนเริ่มใช้ชีวิตตามปกติมากขึ้น แต่หากต้องเข้าไปในพื้นที่คนหนาแน่น การระบายอากาศไม่ดี ยังคงต้องสวมหน้ากากอนามัย และล้างมือบ่อย ๆ ส่วนการมารับวัคซีนโควิด-19 ขณะนี้มีการฉีดไปแล้ว 142.8 ล้านโดส ความครอบคลุมเข็มปกติเกือบ 82% แต่เข็มกระตุ้นในทุกกลุ่มยังมารับน้อยไม่ถึง 50%
.
การได้รับวัคซีนเข็มกระตุ้นเข็ม 4 จะช่วยลดอาการรุนแรงและการเสียชีวิตได้เกือบ 100% โดยเฉพาะผู้ที่อยู่ในกลุ่มเสี่ยง 608 หากได้รับวัคซีนเข็มที่ 2 หรือ 3 มาแล้วเกิน 3 - 4 เดือน ให้มารับวัคซีนเพื่อเพิ่มภูมิคุ้มกัน ส่วนกลุ่มเด็กเล็ก อายุ 6 เดือน – 4 ปี ซึ่งยังไม่เคยสร้างเสริมภูมิคุ้มกันโรคโควิด-19 ผู้ปกครองสามารถให้เด็กฉีดพร้อมกับวัคซีนป้องกันโรคอื่น ๆ ได้ จะช่วยลดความเสี่ยงอาการรุนแรงและเสียชีวิต รวมถึงการเกิดภาวะอักเสบของอวัยวะต่าง ๆ ในร่างกายเด็ก (MIS-C) ได้
.
ขณะที่ช่วงฤดูหนาวจะมีการระบาดของเชื้อไวรัสก่อโรคเพิ่มขึ้นหลายโรค รวมถึงโรคโควิด-19 ดังนั้น ขอให้กลุ่มเสี่ยงทั้งกลุ่ม 608 และผู้ปกครองพาเด็กเล็กต่ำกว่า 5 ปี มารับวัคซีนเพื่อสร้างเสริมภูมิคุ้มกันโรคโควิด-19 ก่อนที่จะถึงฤดูหนาว ได้ที่รพ.ชุมชน/รพ.ใกล้บ้าน ในสังกัดกระทรวงสาธารณสุขโดยไม่เสียค่าใช้จ่าย
#ไทยคู่ฟ้า#สื่อสารรัฐบาลไทย
-------------------